Diari Oficial de la Generalitat Valenciana


Sumari del DOGV 2788, del 10-07-1996 (1996/838750)

ORDRE de 25 de juny de 1996, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes per a la producció editorial valenciana per a 1996.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2788

Data del DOGV
:   10-07-1996

Secció del DOGV
:   ALTRES DISPOSICIONS

Número del document
:   1996/838750


Data del document
:   25-06-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 25 de juny de 1996, de la Conselleria de Cultura, Educació i Ciència, per la qual s'aproven les bases i es convoca la concessió d'ajudes per a la producció editorial valenciana per a 1996.   
La Generalitat Valenciana, segons estableix l'article 31.4 de l'Estatut d'Autonomia de la Comunitat Valenciana, té competència exclusiva en matèria de cultura. Basant-se en això, resulta oportú ajudar a la consolidació creativa i industrial de les empreses editorials valencianes dedicades a la producció editorial en qualsevol de les dues llengües oficials de la Comunitat Valenciana.  
En ús de les atribucions que em confereix l'article 35 de la Llei de la Generalitat Valenciana 5/83, de 30 de desembre, de Govern Valencià,  
ORDENE:  
Article 1  
Es convoca la concessió d'ajudes per a la producció editorial valenciana per a 1996, i s'aproven les bases per què es regeix i el model d'instància, que s'inclouen com a annexos I i II en aquesta ordre.  
Article 2  
Aquestes ajudes aniran a càrrec de l'aplicació pressupostària 25.63.042.73.504.71, línia de subvenció 411/000/96, denominada ajuda a la producció editorial de la Comunitat Valenciana.  
L'import global màxim de les ajudes serà de quaranta milions (22.771.855) de pessetes i es concediran en el termini indicat en la base tercera de l'annex I d'aquesta ordre, mentre hi haja disponibilitat de l'esmentada quantitat.  
DISPOSICIONS FINALS  
Primera  
Es faculta el director general de Promoció Cultural perquè, per delegació de la consellera de Cultura, Educació i Ciència, adopte les mesures necessàries per a l'aplicació, desplegament i resolució de concessió de les ajudes establides.  
Segona  
Aquesta ordre entra en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà presentar un recurs contenciós administratiu, en el termini de dos mesos des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
La interposició del recurs requerirà la comunicació prèvia a aquest òrgan.  
Tot això d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 25 de juny de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases per a la concessió d'ajudes per a la producció editorial valenciana per a 1996  
Primera  
Requisits per a la concessió d'ajudes  
a) Seran objecte d'ajudes tots els llibres en qualsevol de les dues llengües oficials de la Comunitat Valenciana, publicats per empreses editorials comercials amb seu social a la Comunitat Valenciana, que siguen comercialitzats a través de llibreries, tinguen el preu de venda al públic no superior a cinc mil (5.000) pessetes i se'ls haja atorgat el número de depòsit legal durant els anys 1995 o 1996, sempre que no s'hagen acollit a aquesta ajuda al llarg de 1995.  
b) Les obres que aspiren a l'ajuda hauran de ser primeres edicions, o bé reedicions de títols d'una edició anterior, feta per la mateixa editorial o per altres, que date de 25 anys o més. Així mateix, hauran de tenir un tiratge mínim de mil exemplars i un mínim de cinquanta pàgines per exemplar, llevat dels llibres infantils.  
c) Com a contraprestació de l'ajuda rebuda, l'editor beneficiari estarà obligat a lliurar a la Conselleria de Cultura, Educació i Ciència, amb destinació a la xarxa de biblioteques públiques de la Generalitat Valenciana, els exemplars de l'obra objecte d'ajuda de la forma que s'indica tot seguit:  
a) Llibres editats en valencià:  
250 exemplars de les obres el preu de venda al públic de les quals siga inferior a dues mil (2.000) pessetes i 100 exemplars de les obres el preu de venda al públic de les quals oscil·le entre dues mil (2.000) i cinc mil (5.000) pessetes. En els dos casos la Conselleria de Cultura, Educació i Ciència concedirà a aquestes obres una ajuda equivalent al 80% del seu preu de venda al públic sense IVA.  
b) Llibres editats en castellà:  
125 exemplars de les obres el preu de venda al públic de les quals siga inferior a dues mil (2.000) pessetes i 50 exemplars de les obres el preu de venda al públic de les quals oscil·le entre dues mil (2.000) i cinc mil (5.000) pessetes. En els dos casos la Conselleria de Cultura, Educació i Ciència concedirà a aquestes obres una ajuda equivalent al 80% del seu preu de venda al públic sense IVA.  
Segona  
Supòsits exclosos:  
a) Tots els llibres de text sense excepció, de qualsevol nivell o tipus d'ensenyament; els llibres d'exercicis i pràctiques i les claus d'exercicis corresponents i els llibres del professor, i també enciclopèdies i diccionaris.  
b) Els llibres d'editorials privades que estiguen realitzats en coedició amb alguna institució o organisme públic o privat.  
c) Les obres editades en fascicles.  
d) Els llibres conceptuats com de bibliòfils.  
e) Els llibres publicats per associacions, fundacions i altres institucions públiques o privades sense finalitat de lucre, encara que figuren inscrites en el Registre d'Empreses Editorials. Igualment, els llibres editats pels autors i els que no siguen vendibles.  
f) Les obres que, editades per clubs del llibre i empreses similars, són assequibles als seus socis o adherits, i els editats expressament per a la venda a terminis.  
g) Els àlbums, retallables, llibres de pintar i acolorir, quaderns de cal·ligrafia i exercicis, i en general tots aquells en què s'haja de treballar.  
h) Els llibres de partitures musicals.  
i) Els catàlegs d'exposicions.  
j) Les obres plurilingües en què el text de base no siga el valencià o el castellà.  
Tercera  
Sol·licituds:  
a) El termini de presentació de sol·licituds començarà l'endemà de la publicació d'aquesta ordre en el Diari Oficial de la Generalitat Valenciana i acabarà el 31 d'octubre de 1996.  
b) Podran presentar sol·licituds les empreses editorials legalment constituïdes, que s'hauran de formalitzar segons el model de l'annex II d'aquesta ordre, acompanyades de la documentació següent:  
1. Dos exemplars de l'obra per a la qual se sol·licita ajuda.  
2. Certificat del tiratge de l'obra.  
3. Acreditació que l'editorial es troba al corrent en les seues obligacions tributàries, inclòs l'impost d'activitats econòmiques, i davant la Seguretat Social, en els termes que preveu l'Ordre de la Conselleria d'Economia i Hisenda de 7 de gener de 1991 (DOGV 05.02.91).  
4. S'hauran d'indicar les subvencions que s'hagen sol·licitat a altres institucions i organismes.  
c) Les instàncies de sol·licitud es facilitaran als interessats a la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València, i als centres d'informació de l'Oficina d'Informació, Iniciatives i Reclamacions de la Generalitat Valenciana.  
d) Les sol·licituds es podran presentar al Registre General de la Conselleria de Cultura, Educació i Ciència, a les direccions territorials de Cultura i Educació d'Alacant, Castelló o València, als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que estableix l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
e) Si la sol·licitud no té les dades exigides o falta documentació complementària, es requerirà a l'interessat que en el termini de deu dies esmene els defectes, amb l'advertiment de l'arxiu de la sol·licitud si no ho fa.  
Quarta  
Resolució de les sol·licituds d'ajuda:  
a) El Servei del Llibre, Arxius i Biblioteques de la Direcció General de Promoció Cultural realitzarà la instrucció de l'expedient corresponent, i amb l'informe pertinent elevarà les propostes al director general de Promoció Cultural.  
b) L'ordre de recepció de sol·licituds constituirà el criteri prioritari per part d'aqueix servei per a la instrucció de l'expedient corresponent.  
c) Examinades les obres per l'esmentat servei, el director general de Promoció Cultural, per delegació de la consellera de Cultura, Educació i Ciència, resoldrà la concessió d'aquestes ajudes si les obres compleixen les condicions exigides per aquestes bases, tot això dins les previsions pressupostàries consignades a aquest efecte. La resolució adoptada pel director general serà notificada a l'editor.  
Cinquena  
Forma de pagament i obligacions dels beneficiaris:  
S'efectuarà un únic pagament per cadascun dels títols presentats i concedits i després d'haver comprovat que els beneficiaris han complit les obligacions següents:  
a) Lliurar els exemplars de l'obra objecte de subvenció, després de la notificació per part de la Conselleria de Cultura, Educació i Ciència, en el termini de 30 dies des de la recepció d'aquesta.  
b) El lliurament dels exemplars es farà als centres de recepció que especifique la notificació.  
c) El sotmetiment a les actuacions de control financer que corresponen a la Intervenció General en relació amb les subvencions i ajudes concedides.  
d) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualssevol administracions o ens públics.  
Sisena  
Tota alteració de les condicions que s'han tingut en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'import de les subvencions regulades en aquesta convocatòria en cap cas no podrà ser d'una quantia que, sol o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.  
Setena  
Seran procedents el reintegrament de les quantitats percebudes i l'exigència de l'interés de demora des del moment del pagament de la subvenció, en els casos següents:  
a) Incompliment de l'obligació de justificació.  
b) Obtenir la subvenció sense complir les condicions requerides per a això.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit previst en el paràgraf segon de l'apartat anterior, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.  
Vuitena  
Quan en l'exercici de les funcions d'inspecció o control es deduïsquen indicis de la incorrecta obtenció, ús o destinació de la subvenció o ajuda percebuda, els agents encarregats de la seua realització podran acordar la retenció de les factures, documents equivalents o substitutius o qualsevol altre document relatiu a les operacions en què es manifesten aquests indicis.  
ANNEX II  
El sotasignat ... amb DNI ... en representació de l'editorial ..., amb domicili a ..., codi postal ..., carrer ..., núm. ... tel. ... , inscrita en el Registre d'Empreses Editorials amb el núm. ..., d'acord amb l'Ordre de la Conselleria de Cultura, Educació i Ciència per a la concessió d'ajudes a la producció editorial valenciana per a 1996,  
EXPOSE  
1. Que l'empresa editorial que represente ha editat en valencià/castellà una obra amb les característiques següents:  
Títol del llibre:  
Autor:  
Pseudònim:  
Col·lecció:  
Núm.:  
Nombre de pàgines:  
Format:  
Enquad.:  
Il·lustracions en color: ... en B/N:  
Preu de venda al públic:  
Tiratge declarat:   
Depòsit legal:  
Núm. D'edició:  
Primera edició any:  
ISBN:  
2. Que l'obra compleix els requisits estipulats per a acollir-se a l'ajuda institucional a obres editades en valencià o castellà.  
3. Juntament amb la sol·licitud s'adjunta la documentació següent:  
a) Dos exemplars de l'obra.  
b) Certificat de tiratge.  
c) Acreditació que l'editorial està al corrent en les seues obligacions tributàries i davant la Seguretat Social.  
d) Declaració de les subvencions que s'hagen sol·licitat a altres institucions i organismes.  
4. Que l'editorial, pel fet de participar en el concurs, accepta totes les condicions que estableixen les bases.  
Per això,  
SOL·LICITE: rebre l'ajuda per a aquesta obra en les condicions que preveu l'ordre.  
(Data i signatura)  
CONSELLERIA DE CULTURA, EDUCACIó I CIèNCIA.   
DIRECCIó GENERAL DE PROMOCIó CULTURAL